Bent Bøgsted (DF), 2011-03-17:
Det er jo egentlig ganske enkelt, for Dansk Folkeparti vil være med til at skabe vækst i Danmark.
Når man sikrer, at virksomhederne har gode forhold at arbejde under, så har de også bedre muligheder for at øge produktionen og dermed ansætte flere folk.
Der er utrolig mange ting, som allerede nu er sat i værk.
Der er fremrykning af ting på transportområdet, der sættes gang i fremrykning af byggerier.
Der er rigtig meget, der går i gang her i foråret.
Kommunerne sætter utrolig meget byggeri i gang.
De sætter dobbelt så meget i gang, som der var planlagt.
Derfor er væksten i gang.
Det er der ingen tvivl om.
Når virksomhederne så kommer i gang, vil de også ansætte en hel del af de velkvalificerede folk, som vi har til at gå ledige.
Det er vi i Dansk Folkeparti overbeviste om.
Vi har jo også været med til at lave »Genopretningspakken«, og vi har været med til at lave skattepakken, forårspakke 2.0, og i den er der givet skattelettelser til almindelige lønmodtagere.
LO-arbejderne har fået en stor skattelettelse, selv om hr. Klaus Hækkerup siger, at de ikke fik noget.
Den debat, vi har i dag, handler om, hvordan man får danskerne til i gennemsnit at arbejde 12 minutter mere om dagen.
I den forbindelse har vi også haft en stor debat om S og SF's plan »En Fair Løsning«, »Fair Forandring«, eller hvad de nu kalder den.
For det er der, det ligger i.
Jeg tror sådan umiddelbart, at når det kommer til stykket, er den her forespørgsel fra Liberal Alliance måske mere kommet, for at Liberal Alliance kunne få blikket vendt mod deres forslag om, hvordan man skal rette Danmarks økonomi op.
Men jeg vil holde mig lidt til de 12 minutter, for det er ikke så enkelt igen at få danskerne til at arbejde 12 minutter mere.
Vi ved på forhånd, at arbejdstiden er overenskomstaftalt, og når det kommer til stykket, er der rigtig mange danskere – langt over halvdelen – der egentlig ikke har nogen fast arbejdstid.
Vi ved også, at der er rigtig mange inden for det offentlige og i det private, der bevidst har valgt, at de vil arbejde på deltid uden nogen form for kompensation.
Så kan vi sige, at man med hensyn til de her 12 minutter - ifølge »Fair Forandring«, »En Fair Løsning« - skal have en aftale med parterne.
Det vil sige, at man går ind i en dialog med parterne efter et valg.
Og så har vi herinde i Folketinget spurgt ind til: Hvad er det egentlig, der skal ske efter et valg med det her?
Hvad er det, S og SF vil?
Jamen de vil have nogle forhandlinger med parterne.
Men befolkningen får bare intet at vide om det før efter et valg.
For det er et spørgsmål om, hvad man vil aftale med parterne, og det kommer som en overraskelse, når den tid kommer.
Og så ved vi, at det skal sendes ud til urafstemning.
Blandt lønmodtagerne siger to tredjedele: Nej, vi vil ikke arbejde mere.
Dermed er der stor sandsynlighed for, at en sådan aftale bliver stemt ned, når den bliver sendt til urafstemning.
Og så er vi lige vidt.
Der sker ingenting, og befolkningen ved stadig væk ikke, hvad det er, S og SF vil, for deres plan ligger i ruiner økonomisk set.
Det kommer ikke videre.
Vi får ikke mere at vide.
Det er også klart fremgået her i dag fra Socialdemokratiets ordførers side, altså at vi ingenting får at vide.
Vi skal nok finde de 12 minutter.
Vi skal nok få en aftale med LO, selv om arbejdsgiverne har sagt, at de ikke vil være med til at ændre arbejdstiden.
Det forstår jeg da egentlig godt, for på arbejdsmarkedet er det jo sådan, at man på en virksomhed, der har behov for, at medarbejdere skal arbejde mere, allerede i dag kan aftale, at arbejdstiden kan hæves.
Man kan gå op til 40-42 timer, nogle gange længere tid, og der er overarbejde.
Det vil sige, at det fungerer fint, som det gør i dag.
Det gjorde det også under højkonjunkturen, hvor vi havde den laveste ledighed, vi har haft siden 1974.
Der fungerede det fint, for folk arbejdede det, de skulle.
Så kom krisen, og det virker, som om det er forbigået Socialdemokratiets opmærksomhed.
For de beskylder egentlig regeringen og Dansk Folkeparti for, at det er vores skyld, at der var stigende arbejdsløshed.
Og vi skulle have fundet nogle penge til at rette økonomien op, hvilket vi gjorde med »Genopretningspakken«.
I den forbindelse er det også sådan, at en arbejdsgiver ikke altid har brug for, at der skal arbejdes mere, hvis ikke ordrebogen er dertil.
Hvis man ikke kan øge produktionen, hjælper det ikke at sige: I skal arbejde 12 minutter mere.
For så er arbejdsgiveren nødt til at afskedige nogle folk og sige: Jamen vi er blevet pålagt, at I skal arbejde noget mere, men vi har ikke mere i ordrebogen, og derfor er vi nødt til at afskedige nogle folk.
Jeg er hundrede procent sikker på, at det ikke er det, S og SF ønsker at opnå med »En Fair Løsning«.
Det kan jeg i hvert fald ikke forestille mig.
Jamen det gør virksomhederne i det øjeblik, ordrerne er der.
Så laver de aftaler med deres medarbejdere om, at nu har vi den her produktion.
Og så arbejder man det, der er behov for.
Så har jeg ikke mere tid, kan jeg se på formanden.
Nej, det er ikke korrekt, og vi har allerede foretaget os noget i forbindelse med »Genopretningspakken«.
Vi er også i gang med at se på, hvilke yderligere tiltag der skal til for at skabe vækst.
Men det er da ikke sådan, at vi overhovedet ikke synes, at der skal ske noget for at sikre fremgang i Danmark – overhovedet ikke.
Det er vi i fuld gang med at arbejde med.